Musikere rømmer Spotify i protest mod militære investeringer

Spotify har i årevis været musikkens digitale højborg. Men nu strømmer flere kunstnere ud i protest. Ikke – som man med god grund ellers kunne forvente – på grund af lave royalties, men på grund af krig.

En række prominente musikere har nemlig valgt at fjerne deres musik fra Spotify, efter det er kommet frem, at direktør og medstifter Daniel Ek via sit investeringsselskab Prima Materia har postet millioner i det tyske forsvarsteknologiselskab Helsing. Selskabet udvikler militære AI-værktøjer og autonome droner, der allerede er i brug i krigen i Ukraine.

Det amerikanske indierock-band Deerhoof var blandt de første til at tage konsekvensen. I en udmelding på sociale medier skrev bandet: “Vi vil ikke have, at vores musik slår ihjel. Derfor fjerner vi hele vores bagkatalog fra Spotify.”

Kort tid efter fulgte Xiu Xiu og King Gizzard & the Lizard Wizard trop, med lignende meldinger om, at Spotifys kobling til krigsteknologi er uforenelig med deres værdier. Sidstnævnte formulerede det skarpt i et opslag:

“Spotify CEO Daniel Ek investerer millioner i AI-droneteknologi til krigsbrug – det støtter vi ikke.”

Spotify-direktør i front for krigs-AI

Det hele bunder i, at Daniel Eks selskab Prima Materia har investeret over 700 millioner euro i Helsing siden 2021 – senest i en massiv runde på 600 millioner i juni 2025. Helsing udvikler blandt andet HF-1-droner, der kan agere autonomt i krigszoner, samt AI-piloter og overvågningssoftware til kampfly.

Ek sidder desuden i bestyrelsen for Helsing, hvilket har forstærket kritikken. For selvom investeringerne ikke er direkte koblet til Spotify, mener mange kunstnere, at det er svært at skille tingene ad – når platformens topchef aktivt investerer i våbenteknologi.

Protesten har vakt opsigt på tværs af musikverdenen og sociale medier, hvor fans diskuterer etiske grænser og hvorvidt musikere bør tage afstand fra en streamingtjeneste, hvis ledelse finansierer militær AI.

Det er endnu uvist, om flere store navne vil følge trop, eller om boykotten får direkte konsekvenser for Spotifys brugerbase. Men signalet fra kunstnerne er tydeligt: De ønsker ikke at være en del af en forretning, hvor kunst og krig krydser spor.

Flere kunstnere har udtrykt støtte på sociale medier, men uden at trække sig fra Spotify – endnu. Spotify har endnu ikke kommenteret protesterne.

Musikere rømmer Spotify i protest mod militære investeringer